b'\n_START_ARTICLE_\nBunkeris\n_START_SECTION_\nStatybos b\xc5\xabdas\n_START_PARAGRAPH_\nBunkeri\xc5\xb3 statybos principai buvo perimti i\xc5\xa1 XVIII-XIX a. tvirtovi\xc5\xb3 statybos. I\xc5\xa1 prad\xc5\xbei\xc5\xb3 jiems statyti naudoti did\xc5\xbeiuliai akmenys, i\xc5\xa1 kuri\xc5\xb3 m\xc5\xabrytos metro storumo sienos. Karyboje prad\xc4\x97jus naudoti brizantinius sprogalus, greitai \xc5\xa1audan\xc4\x8dius pab\xc5\xabklus bei Pirmojo pasaulinio karo metu atsiradus bomabardavimui i\xc5\xa1 oro, XX a. pirmoje pus\xc4\x97je bunkeri\xc5\xb3 statybai prad\xc4\x97tos naudoti tvirtesn\xc4\x97s med\xc5\xbeiagos. Idealia statybine med\xc5\xbeiaga tam tapo tuomet dar naujove buv\xc4\x99s gel\xc5\xbebetonis. Naudojant gel\xc5\xbebeton\xc4\xaf bunkeri\xc5\xb3 sienos gal\xc4\x97jo b\xc5\xabti kompakti\xc5\xa1kesn\xc4\x97mis, neprarandant saugan\xc4\x8di\xc5\xb3j\xc5\xb3 savybi\xc5\xb3._NEWLINE_Da\xc5\xbeniausiai bunkeriai \xc4\xafrengiami po \xc5\xbeeme, ta\xc4\x8diau gali b\xc5\xabti ir pusiau \xc4\xafkasti arba pavir\xc5\xa1iniai, jei to reikalauja gynybos s\xc4\x85lygos (dotai) arba statybos s\xc4\x85lygos (auk\xc5\xa1tai esantis gruntinis vanduo, ypa\xc4\x8d tvirta uoliena, neleid\xc5\xbeianti greitai pastatyti statinio).\n_START_SECTION_\nIstorija\n_START_PARAGRAPH_\nBlokhauzai prad\xc5\xbeioje statyti i\xc5\xa1 kietmed\xc5\xbeio. Tokio tipo bunkeriai paprastai buvo laikini ir, skirtingai nuo kit\xc5\xb3 bunkeri\xc5\xb3 tip\xc5\xb3, jie nebuvo statomi taip, kad b\xc5\xabt\xc5\xb3 ypa\xc4\x8d patvar\xc5\xabs. Tokie blokhauzai paprastai dar buvo sustipriniami sm\xc4\x97lio mai\xc5\xa1ais. Atsiradus gel\xc5\xbebetoniui, Pirmajame pasauliniame kare prad\xc4\x97ti statyti dotai. Kaip ir blokhauzuose, juose buvo angos \xc5\xa1audymui, d\xc4\x97l to dotai ypa\xc4\x8d tiko kulkosvaid\xc5\xbei\xc5\xb3 apsaugai. Tuo pa\xc4\x8diu metu prad\xc4\x97ti statyti ir apkas\xc5\xb3 bunkeriai._NEWLINE_Atsiradus stambaus kalibro artilerijai, didelio svorio aviacin\xc4\x97ms bomboms karo in\xc5\xbeinieriai buvo priversti toliau tobulinti apsaugines bunkeri\xc5\xb3 savybes, o tai daugiausia pasirei\xc5\xa1k\xc4\x97 j\xc5\xb3 \xc4\xafrengimu giliai po \xc5\xbeeme._NEWLINE_Kariaujan\xc4\x8dios \xc5\xa1alys bunkerius intensyviai naudojo Antrojo pasaulinio karo metu. Jie buvo skirti vadaviet\xc4\x97ms, ry\xc5\xa1i\xc5\xb3 mazgams, sand\xc4\x97liams ir kitiems svarbiems karin\xc4\x97s paskirties objektams apsaugoti. \xc5\xa0altojo karo metu statyti did\xc5\xbeiuliai masyv\xc5\xabs bunkeriai, kuriuose buvo \xc4\xafrengiama kariuomen\xc4\x97s ir valstyb\xc4\x97s valdymo infrastrukt\xc5\xabra, taip siekiant apsaugoti vyriausybes branduolinio karo atveju. Gars\xc5\xabs JAV-Kanados oro gynybos sistemos NORAD bunkeriai \xc4\xafrengti po \xc5\xbeeme \xc5\xa0ajeno kalne. Bunkeriams didel\xc4\x99 reik\xc5\xa1m\xc4\x99 teik\xc4\x97 \xc4\xafvair\xc5\xabs diktatoriai, kurie j\xc5\xb3 \xc4\xafrengimui leido mil\xc5\xbeini\xc5\xa1kas l\xc4\x97\xc5\xa1as. Pagal istorinius duomenis Stalinas pasistat\xc4\x97 septynis bunkerius. Hitleris su savo \xc5\xbemona Eva Braun paskutines savo dienas nuo 1945 m. sausio 16 iki 1945 m. baland\xc5\xbeio 30 d. leido savo bunkeryje Berlyne.\n_START_SECTION_\nArtilerijos\n_START_PARAGRAPH_\nStacionar\xc5\xabs artilerijos \xc4\xafrenginiai, ypa\xc4\x8d pakran\xc4\x8di\xc5\xb3 apsaugos artilerija, tradici\xc5\xa1kai buvo saugomi i\xc5\xa1pl\xc4\x97totos bunkeri\xc5\xb3 sistemos. Bunkeriuose paprastai gyveno pab\xc5\xabklus aptarnaujantys kariai, juose nuo prie\xc5\xa1o ugnies buvo saugoma amunicija, kai kuriais atvejais buvo saugomi ir patys pab\xc5\xabklai, ta\xc4\x8diau pa\xc4\x8di\xc5\xb3 pab\xc5\xabkl\xc5\xb3 statymas bunkeriuose neigiamai veikia j\xc5\xb3 \xc5\xa1audymo perimetr\xc4\x85.'